Springbokke teen Wallis: Die laaste tree | Maroela Media
Sy proefnemings is nou klaar gedoen, die regte kombinasies is hopelik gevind en die opdrafspan en afronders (plaasvervangers) weet presies wat van hulle verwag word.
Dis hoekom hy sy span wat Skotland geklop het, net so behou het.
Jy sal nooit almal tevrede kan hou nie, maar daar loop weinig spelers in Suid-Afrika rond wat die span wat Saterdagmiddag in die Principality-stadion in Cardiff teen Wallis speel, kan uitdaag.
Wen of verloor, dit is die kerngroep wat die Springbokke aanstaande jaar in die Wêreldbeker-toernooi in Japan sal verteenwoordig, al hou Erasmus vol dat hulle nie 'n vrypas na Japan het nie.
Maar dit sal beslis nie maklik wees om Wallis te klop nie.
Inteendeel, dit sal 'n uitsonderlike prestasie wees, en dit sal 'n soortgelyke vertoning verg as teen die All Blacks in Wellington en op Loftus Versfeld.
Want Wallis (derde) is hoër as die Springbokke (vyfde) op Wêreldrugby se ranglys. Die Rooi Drake speel tuis, hulle is onoorwonne in hul laaste agt toetswedstryde en hulle is nie poegaai gespeel aan die einde van die seisoen wat reeds in Februarie begin het nie.
Afgesien van die beseerde heelagter Leigh Halfpenny (harsingskudding) kon die afrigter, Warren Gatland, ook sy keurspelers kies.
Klink dit te negatief? Nee, dis feite.
Maar dis in sulke kragmetings waar helde gebore en die rekordboeke herskryf kan word, en waaroor daar jare hierna om die braaivleisvure gesels kan word.
Het die Bokke 'n realistiese kans?
As 'n mens die rekordboeke van die begin af naslaan, kan hul wenpad uitgestippel wees, want Wallis kon immers sedert 1906, toe die spanne die eerste keer by St. Helen's in Swansea kragte gemeet het, net vyf van die 34 toetswedstryde tussen die twee lande wen.
Maar wat kommerwekkend is, is dat vier van daardie oorwinnings in die laaste vyf wedstryde was.
Die dae van Springbok-oorheersing, van 16 agtereenvolgende oorwinnings tussen 2000 tot 2014, is rugbygeskiedenis.
Wallis het, soos die meeste ander spanne in die Noordelike Halfrond, die gaping heeltemal uitgewis.
Daar is nie meer sielkundige letsels nie, want Wallis het reeds in 2014 die brug oorgesteek.
Wat baie belangrik is, is hoe die Bokke gaan speel.
Dis slaan 'n mens dronk dat hulle nie kon voortbou op verlede week se eerste drie teen Skotland op Murrayfield nie. Skitterende samespel tussen voor- en agterspelers, uitstekende hanteerwerk, alles op volle vaart uitgevoer.
Hou daarmee vol en die slag kan geslaan wees.
Skeidsregter: Luke Pearce (Engeland).
Assistent-skeidsregters: Wayne Barnes, Karl Dickson (albei Engeland).
Televisieskeidsregter: Simon McDowell (Ierland).
Verwagte weer: Koud, winderig met ligte reën, Maar dit sal geen rol speel nie, omdat die dak toegemaak sal wees.
Voorspelling: Springbokke met 3 punte (met die hart); Wallis met 6 punte (met die kop).
Ek is jammer maar Erasmus se kern is op n paar na n uiters vrot kern en dit sal Wallis more al bewys.
Hopelik 'n tree vorentoe. Maar ek twyfel.
Bokke is 'n spul narre met die grootste hanswors die kaptein. Dan Kolbe wie deur die kleinste walliese voorspeler met een arm opgehou word om die bal wag te gee. Spring rond soos 'n jack in tbe box maar kom nerens. Dwergery op sy heel beste. Bokke verlore.